Dasturiy taʼminot vositalari eksporti va importi toʻgʻrisidagi nizomni tasdiqlash haqida
(resolution, 2021-11-30)

Oʻzbekiston Respublikasi Prezidentining 2013-yil 20-sentabrdagi PQ-2042-sonli “Mamlakatimizning dasturiy taʼminot vositalari ishlab chiquvchilarini ragʻbatlantirishni yanada kuchaytirish chora-tadbirlari toʻgʻrisida”gi qarorining (Oʻzbekiston Respublikasi qonun hujjatlari toʻplami, 2013-y., 39-son, 508-modda) 7-bandiga muvofiq, Oʻzbekiston Respublikasi Aloqa, axborotlashtirish va telekommunikatsiya texnologiyalari davlat qoʻmitasi, Tashqi iqtisodiy aloqalar, investitsiyalar va savdo vazirligi, Davlat bojxona qoʻmitasi va Markaziy banki Boshqaruvi qaror qiladilar: 1. Dasturiy taʼminot vositalari eksporti va importi toʻgʻrisidagi nizom ilovaga muvofiq tasdiqlansin. 2. Mazkur qaror rasmiy eʼlon qilingan kundan eʼtiboran kuchga kiradi. Ushbu Nizom Oʻzbekiston Respublikasining “Axborotlashtirish toʻgʻrisida”gi Qonuni (Oʻzbekiston Respublikasi Oliy Majlisining Axborotnomasi, 2004-y., 1-2-son, 10-modda), Oʻzbekiston Respublikasi Prezidentining 2013-yil 20-sentabrdagi PQ-2042-son “Mamlakatimizning dasturiy taʼminot vositalari ishlab chiquvchilarini ragʻbatlantirishni yanada kuchaytirish chora-tadbirlari toʻgʻrisida”gi qaroriga (Oʻzbekiston Respublikasi qonun hujjatlari toʻplami, 2013 y, 39-son, 508-modda) muvofiq, dasturiy taʼminot vositalari eksporti va importi tartibini belgilaydi. 1. Ushbu Nizomda quyidagi asosiy tushunchalardan foydalaniladi: dasturiy taʼminot vositalari — algoritm tilida taqdim etilgan operatsiyalar, komandalar va maʼlumotlarning mantiqiy tashkil etilgan yigʻindisidan iborat va muayyan natijaga erishish maqsadida kompyuterda amalga oshirish uchun moʻljallangan intellektual mulk obyekti. Dasturiy taʼminot vositalari deganda ularni ishlab chiqish davomida olingan tayyorlov materiallari ham nazarda tutiladi. dasturiy taʼminot vositalari ishlab chiquvchisi — oʻz dasturiy taʼminot vositalarini ishlab chiqarish (ishlab chiqish), kuzatish (xizmat koʻrsatish), joriy qilish va sotish bilan bogʻliq faoliyatni belgilangan tartibda amalga oshiruvchi yuridik shaxs — Oʻzbekiston Respublikasi rezidenti; Dasturiy taʼminot vositalari ishlab chiquvchilarining milliy reyestri (bundan buyon matnda Milliy reyestr deb yuritiladi) — mamlakatimizning dasturiy taʼminot vositalari ishlab chiquvchilari toʻgʻrisidagi axborotning yagona elektron banki; dasturiy taʼminot vositalari eksporti — dasturiy taʼminot vositalari ishlab chiquvchisi tomonidan dasturiy taʼminot vositalarini norezidentga elektron shaklda, shu jumladan olib yuriladigan tashuvchilarda va Internet tarmogʻidagi on-layn doʻkonlar orqali sotish, shu jumladan dasturiy taʼminot vositalarini kuzatish (xizmat koʻrsatish) boʻyicha tashqi savdo faoliyati; dasturiy taʼminot vositalari importi — Oʻzbekiston Respublikasi rezidenti norezidentdan dasturiy taʼminot vositalarini sotib olishi, shu jumladan dasturiy taʼminot vositalarini kuzatish (xizmat koʻrsatish) boʻyicha tashqi savdo faoliyati; Internet tarmogʻidagi on-layn doʻkon — Internet tarmogʻi orqali tovarlar (ishlar, xizmatlar) bilan savdo qiluvchi, foydalanuvchilarga real vaqt rejimida tovarlar (ishlar, xizmatlar)ni sotib olish uchun buyurtmalarni shakllantirish, ular uchun haq toʻlash va yetkazib berish usullarini belgilash imkonini beruvchi sayt. 2. Dasturiy taʼminot vositalari ishlab chiquvchilarining eksport operatsiyalari: Oʻzbekiston Respublikasi norezidentlari bilan shartnomalar tuzish orqali; dasturiy taʼminot vositalari ishlab chiquvchisi Milliy reyestrga kiritilgan boʻlsa, eksport shartnomasisiz dasturiy taʼminot vositalarini chet el valyutasida Internet tarmogʻidagi on-layn doʻkonlari orqali sotish yoʻli bilan amalga oshirilishi mumkin. Milliy reyestrni shakllantirish va yuritish Dasturiy taʼminot vositalari ishlab chiquvchilarining milliy reyestri toʻgʻrisidagi nizom (roʻyxat raqami 2541, 2013-yil 26-dekabr) (Oʻzbekiston Respublikasi qonun hujjatlari toʻplami, 2013-y., 52-son, 701-modda) bilan belgilanadi. 3. Dasturiy taʼminot vositalari ishlab chiquvchilarining eksport shartnomalarini tuzish va ijro etish qonunchilik hujjatlariga muvofiq amalga oshiriladi. 4. Milliy reyestrga kiritilgan dasturiy taʼminot vositalari ishlab chiquvchisi tomonidan Internet tarmogʻidagi onlayn doʻkonlar orqali 5 ming AQSH dollarigacha boʻlgan dasturiy taʼminot vositalarini eksport shartnomasisiz xorijiy valyutaga sotish, Tashqi savdo operatsiyalari yagona elektron axborot tizimiga maʼlumot kiritmasdan amalga oshiriladi. Dasturiy taʼminot vositalarining eksporti 5 ming AQSH dollaridan oshgan taqdirda, dasturiy taʼminot vositalarining eksport shartnomasi boʻyicha maʼlumotlar elektron raqamli imzodan foydalangan holda Interaktiv davlat xizmatlari yagona portali orqali Tashqi savdo operatsiyalari yagona elektron axborot tizimiga kiritiladi. 7. Internet tarmogʻidagi on-layn doʻkonlari orqali dasturiy taʼminot vositalari eksportining oʻziga xos xususiyatlarini hisobga olib, dasturiy taʼminot vositalari uchun chet el valyutasidagi tushum dasturiy mahsulotni sotish fakti boʻyicha dasturiy taʼminot vositalari ishlab chiquvchisining hisob raqamiga chet el valyutasida kelib tushishi kerak. Tushumlarning tushish muddatlari xorijiy onlayn-savdo maydonchasi qoidalariga muvofiq belgilanadi. 8. Dasturiy taʼminot vositalari ishlab chiquvchisi Milliy reyestrdan chiqarilsa, u 3 ish kuni davomida bu haqda Internet tarmogʻidagi on-layn doʻkonlari orqali dasturiy taʼminot vositalari eksportidan olinadigan chet el valyutasidagi tushum kelib tushadigan xizmat koʻrsatuvchi tijorat bankka xabar berishi kerak. 9. Dasturiy taʼminot vositalari ishlab chiquvchilarining import shartnomalarini tuzish va ijro etish qonunchilik hujjatlariga muvofiq amalga oshiriladi. 10. Internet tarmogʻida chet el on-layn doʻkonlarida roʻyxatdan oʻtkazish uchun toʻlov dasturiy taʼminot vositalari ishlab chiquvchilari tomonidan import shartnomasi mavjud boʻlmaganda ham amalga oshirilishi mumkin. 11. Dasturiy taʼminot vositalari ishlab chiquvchilari tomonidan eksport-import operatsiyalarining toʻgʻri oʻtkazilganligini nazorat qilish, Oʻzbekiston Respublikasi davlat soliq xizmati organlari tomonidan qonunchilik hujjatlariga muvofiq amalga oshiriladi. 12. Ushbu Nizomni buzishda aybdor boʻlgan shaxslar qonunchilik hujjatlarida belgilangan tartibda javobgar boʻladilar.